भाषा के ऐ? शब्दें ते ध्वनिएं दा भण्डार। जिन्ने मते शब्द होङण उन्नी गै समृद्ध भाशा होग। की, जे हर इक शब्द अपने थार इक बचार गै हुन्दा ऐ। ते बाकी शब्दें दे प्रसंगै कन्ने ओदे होर बी मते अर्थ ते भाव निकलदे न। ‘गौ’ आखदे गै इक दुद्ध देने आले पशु दी मूरत साड़ै सामनै आई जन्दी ऐ। पर जे अस सुनचै "ए कुड़ी निरी गौ ऐ" तां ‘गौ’ शब्दै दा होर गै अर्थ साढ़े सामने औंदा ऐ। इत्थें दुद्ध देने आला पशु नेईं होइऐ उस शब्दें दा भाव गवै दा सील सुभा ते भोलापन प्रगट हुन्दा ऐ। पर जेड़े शब्द कुसै कम्मै दा होना, करना, सैह्ना आदि भाव दसदे न उन्दे ते केईं रूप होई जन्दे न। ‘जाना’ शब्द सारे समझेद न। ओ जा’रदा ऐ। में जानां ऐ (मैंने जाना है) ओ गेआ उठी। (वह चला गया) तूं जागा (तू जायेगा) अऊं जाङ (मैं जाऊंगा) उन्नै नईं नोआ (वह नहीं जा सका) आदि वाक्य च ‘जा’रदा’ ‘जाना’ ‘गेआ’ ‘जागा’ ‘जाङ’ ‘नोआ’ एह सारे शब्द जाना ‘धातु’ दे गै रूप न। पर सारें दा अपना अपना अर्थ ऐ। ए ‘जाना’ क्रिया दे गै रूपान्तर होए दे न। केईं शब्दें दी ए गल्ल हुन्दी ऐ जे बक्खरे बक्खरे उन्दा अर्थ किश होर हुन्दा ऐ, ते किट्ठे करो तां नमां गै अर्थ बनी जन्दा ऐ। जीआं संस्कृत बिच ‘गौ’ ते ‘अक्ष’ गौ ते अक्खीं दे अर्थ दसदे न, पर ‘गवाक्ष’ आखो तां ओदा अर्थ ‘खिड़की’ होई जन्दा ऐ। ईआं गै ईऐ जनेह् मते शब्द थोन्दे न।